**TÁJÉKOZTATÓ**

**Körmend Város Önkormányzata Képviselő-testülete 2023. november 27-i rendkívüli zárt ülésére**

Tárgy: Horvátnádaljai posta- tájékoztatás

Tisztelt Képviselő-testület!

A Magyar Posta arról tájékoztatta Körmend Város Önkormányzatát, hogy a horvátnádaljai posta működtetésére vonatkozó szerződést a postapartner felmondta, így 2023. december 1-étől a nádaljai posta bezár, a nádaljaiak a körmendi nagypostán intézhetik az ügyeiket, a levél -és küldemény kiszállítás továbbra is biztosított lesz a településrészen.

Az értesítést követően azonnal megkerestük a vállalkozót, aki postapartnerként dolgozott, és tárgyalni kezdtünk vele annak érdekében, hogy folytassa a tevékenységet Nádalján, azonban nem kívánja a vállalkozó ezt a tevékenységet már folytatni.

Tájékozódtunk a postapartneri tevékenységről, hogy esetlegesen azt az Önkormányzat végezze, kiadva valakinek megbízásba. Sajnos kell hozzá a szakmai képesítés, tehát bárkinek nem adható ki a feladat megbízásba. Kell hozzá továbbá egy ingatlan, ahol a tevékenységet folytatni lehet. A Posta csak egy fix költséggel járul hozzá a havi kiadásokhoz, ami nem fedezi egyébként a kiadásokat ( a vállalkozó is ezért mondta fel a szerződést), így ezekre az alapfeltételekre kell készülni.

Amíg nem találunk szakmai végzettséggel rendelkező személyt a feladatellátásra, addig nem tudunk postapartnerként részt venni a feladatellátásban, amennyiben a személyi feltétel teljesül, úgy azonban a Testület elé már tudunk előterjesztést beterjeszteni.

Nádalján sokan laknak, szükségesnek látjuk kint biztosítani helyben továbbra is a teljes körű postai ügyintézést, bízunk abban, hogy találunk olyan személyt, aki megbízottként ellátná a tevékenységet.

Körmend, 2023. 11. 20.

**Bebes István**

**polgármester**